**Vállalkozási Szerződés**

amely létrejött egyrészről

**Budapest Főváros IV. kerület Újpest Önkormányzata**

székhelye: 1042 Budapest, István út 14.

adószáma:

képviseli: Wintermantel Zsolt polgármester

mint megrendelő, (továbbiakban: Megrendelő) és

…………………………………….

székhelye:.

adószáma:

képviseli:

mint vállalkozó (továbbiakban: Vállalkozó)

között az alábbi feltételekkel:

**Előzmények:**

A Megrendelő a jelen szerződés tárgyában a 2015. évi CXLIII. törvény II. része szerinti nyílt közbeszerzési eljárást folytatott le (………. hivatkozási szám alatt 2016. március …-én megjelent eljárást megindító felhívás), amelynek nyertese a Vállalkozó. A Felek a szerződést az eljárást megindító felhívás, a közbeszerzési dokumentumok és a nyertes ajánlat tartalmának megfelelően kötik meg. Vállalkozó kijelenti, hogy a jelen szerződésben vállaltak elvégzésére megfelelő szakértelemmel rendelkezik és vállalja azok legjobb tudása szerinti, magas szintű elvégzését, a jelen szerződésben meghatározott feltételek szerint.

Szerződő Felek rögzítik, hogy a Szerződést a közbeszerzésekről szóló 2015. évi CXLIII. törvény (Kbt.) 131. §-a rendelkezései alapján a fent hivatkozott közbeszerzési eljárásra tekintettel, annak részeként írják alá. A közbeszerzési eljárás dokumentumai jelen szerződés elválaszthatatlan részét képezik, különös tekintettel az eljárást megindító felhívás és a közbeszerzési dokumentumok rendelkezéseire, valamint a nyertes ajánlat tartalmára.

Amennyiben a jelen vállalkozási szerződés valamely rendelkezése ellentmondásban volna a közbeszerzési dokumentumok tartalmával, akkor a felek a közbeszerzési dokumentumok elsődlegessége alapján járnak el, azaz a közbeszerzési dokumentumokban foglalt feltételeket tartják érvényesnek a jelen szerződés részleges érvénytelensége mellett.

1. **A szerződés tárgya, tartalma:**
   1. A Megrendelő vállalkozásba adja, a Vállalkozó pedig elvállalja a Megrendelő által kiírt „Nagygép igényű parkfenntartási munkák” tárgyú nyílt közbeszerzési eljáráson Vállalkozó által elnyert munka kivitelezését, annak ajánlata szerint.
   2. A Vállalkozó a munkaterületet megismerte, azt a feladat elvállalásához szükséges mértékben megvizsgálta. A feladat végrehajtását zavaró közlekedési, társadalmi, technikai és természeti körülményeket a tőle elvárható gondossággal tanulmányozta, és a szerződést ezek teljes körű ismeretében köti meg.
2. **A vállalási ár és főbb összetevői:**
   1. A munka elszámolására vonatkozó ára(ka)t Vállalkozó mint nyertes ajánlattevő ajánlata tartalmazza.
   2. A fentiekben hivatkozott ár(ak) befejezési határidőre prognosztizált, elfogadott fajlagos egységárak, amelyek teljes körűen tartalmazzák a szerződés mellékleteiben meghatározott munka teljes körű, I. osztályú minőségben, hiba és hiánymentesen a jelzett határidőre történő elvégzéséhez szükséges minden költségét.
   3. A fenti munka műszaki-szakmai tartalmára vonatkozóan a Megrendelő által rendelkezésre bocsátott dokumentáció és költségvetési kiírás az irányadó.
   4. Vállalkozó kijelenti, hogy - miután a munkavégzés helyszínét megtekintette, és a munkavégzés körülményeit megismerte - a munka szerződésszerű teljesítéséhez többletmunka végzésére nincs szükség.
   5. A költségvetés, mennyiségi kiírás tételeihez tartozó egységárak, és ár áfa-t (Általános Forgalmi Adó) a bruttó megjelölés esetén tartalmaznak. Tartalmazzák minden esetben a szerződés szerint elvégzendő munkák teljes költségét, valamint minden, a szerződés aláírásának időpontjában érvényes vámot, illetéket és egyéb hasonló jellegű költséget. A munka elvégzéséhez megadott egységárak magukban foglalják a műszaki tartalom előírt minőségben történő megvalósításához szükséges következő, külön meg nem jelölt, alábbiakban felsorolt költségeket:

* a befejezési határidőig várható árváltozások kihatásai,
* több vállalkozó esetén az együttműködési költségek,
* a szállítási, deponálási, lerakóhelyi költségek,
* a bérek és járulékaik,
* valamennyi gép, felszerelés és eszköz fenntartási, használati és javítási költségei,
* különleges körülmények, akadályoztatás miatti költségek,
* a helyszíni adottságok és körülmények miatti költségek,
* a banki költségek,
* a bruttó fedezet (úgy, mint: közvetett, nem fuvarigényes szállítási költség, általános költség, felvonulási költség, munkásellátási költség, anyagigazgatási költség, vállalatirányítási költség, általános kockázat, nyereség),
* a helyi forgalomkorlátozási költségek,
* munkavégzés során alkalmazandó védő felszerelések (különös tekintettel a parkoló autók védelmére kötelezően használt védőponva, háló) és
* az egyéb itt fel nem sorolt, de a megvalósításhoz szükséges járulékos költségek.

Felek megállapodnak, hogy a szerződés szereplő fenntartási munkák az általában szükséges, szakmailag indokolt feladatokat tartalmazzák, az eljárást megindító felhívásban szereplő mennyiségek (m2 terület, alkalom) csak előirányzatként kezelendők. A feladatok az időjárástól, valamint a növényzet növekedésétől függően változhatnak, mind a szükségesség, mind a kezdési időpont tekintetében! Ezért Felek megállapodnak, hogy jelen szerződést keretszerződésnek tekintik, a munkák elvégzésének szükségességét, megkezdésének és befejezésének időpontját, mennyiségét a helyszínek közös bejárása után Megrendelő dönti el. Döntését megrendelés formájában, a munkák megkezdése előtt 5 munkanappal e-mail formájában közli Vállalkozóval. Az elvégzendő munkák tartalomban és mennyiségben nem haladhatják meg a keretszerződésben foglalt feladatokat, elszámolásuk a keretszerződésben (Vállalkozó nyertes ajánlatában szereplő) rögzített egységárakon történik, alkalmanként a ténylegesen elvégzett munka mennyiségének tételes felmérése alapján. Az eljárást megindító felhívásban szereplő mennyiségeknél kisebb mennyiségek megrendelése esetén a Megrendelő kizárja a kártérítési (elmaradt haszon, stb.) lehetőséget.

1. **A szerződés pénzügyi fedezete:**

A megvalósítás teljes pénzügyi fedezete a Megrendelő költségvetésében rendelkezésre áll.

1. **Vállalási díj kiegyenlítése**
   1. Az ellenszolgáltatás teljesítése a Kbt. 135. § (1) és (3) bekezdése, és (5)-(6) bekezdése és a Ptk. 6:130 § (1) bekezdése szerint történik. Megrendelő az ellenszolgáltatás összegét, kizárólag a teljesítés igazolás kiadása után, Vállalkozó által kiállított számla ellenében banki átutalással egyenlíti ki a számla kézhezvételétől számított 30 napon belül Vállalkozó …………….. számú bankszámlájára. Előleg nem fizethető. Az ellenszolgáltatás kifizetésének pénzneme: magyar forint (HUF). Az adózás rendjéről szóló 2003. évi XCII tv. 36/A §. alapján kifizetés csak akkor történhet, ha a számlázó fél a tényleges kifizetés időpontjától számított 30 napnál nem régebbi nemleges együttes adóigazolást ad, vagy a kifizetés időpontjában a NAV köztartozásmentes adózói adatbázisában szerepel.
   2. A számla címzése:

Budapest Főváros IV. kerület Újpest Önkormányzata, 1041 Budapest, István út 14.

A számla tárgyaként fel kell tüntetni:

„Budapest Főváros IV. kerület Újpest Önkormányzata tulajdonában lévő zöldterületek nagygép igényű fenntartási munkái”

* 1. Számlát csak a jelen szerződésben foglaltak teljes körű teljesülése esetén fogad el Megrendelő.

1. **Határidők**

A fenti munka befejezésének határideje: a szerződés megkötésétől számított 24 hónap

1. **Munkaterület**
   1. A munkaterület átadása a szerződés aláírását követően 5 munkanapon belül történik. A Vállalkozó köteles a felajánlott rész-munkaterület átvételére is.
   2. Vállalkozó részére a munkaterületet a Megrendelő biztosítja. A felvonulási területek, anyaglerakó helyek biztosítása a Vállalkozó feladata.
   3. A munka során a Vállalkozó és alvállalkozói tevékenységéből bekövetkező rongálásokból eredő hibák kijavítása a Vállalkozó feladata, amelyet térítésmentesen a munka befejezéséig a kivitelezési munka részeként köteles elvégezni.
2. **A Vállalkozó jogai és kötelezettségei:**
   1. A Vállalkozó a Megrendelő utasítása szerint köteles eljárni. Időjárás miatti eltérést a Megrendelő felé haladéktalanul jelenteni kell.
   2. Vállalkozó a teljesítés során Megrendelő, vagy harmadik személy tulajdonát csak a teljesítéshez szükséges mértékben, a tulajdonos előzetes értesítésével, egyeztetés után vehet igénybe, és a teljesítés során köteles tartózkodni a dolog használójának fölösleges zavarásától. Ha Vállalkozó a dolgot szükségesnél nagyobb mértékben veszi igénybe, vagy a dolog tulajdonosát, illetve használóját a teljesítés során szükségtelenül zavarja, vagy más módon kárt okoz, akkor köteles az ebből eredő károkat a dolog tulajdonosának, illetve a károsultnak megtéríteni.
   3. Vállalkozó teljes kártérítési felelősséggel tartozik a teljesítéssel okozati összefüggésben történő, mind a Megrendelő, mind harmadik személy balesete, vagyoni és egyéb kára vonatkozásában.
   4. A késedelmes intézkedésekből eredő kárért a Vállalkozót kártérítési felelősség terheli.
   5. A Vállalkozó a baleset-, illetve az életveszély azonnali megszüntetése érdekében haladéktalanul és önállóan köteles intézkedni.
   6. A közbeszerzési eljárást megindító felhívás műszaki-szakmai alkalmasságban előírt feltételeket (különösen M2 és M5 pontok) Vállalkozónak folyamatosan rendelkezésre kell bocsátani a szerződés teljesítése során.
3. **Megrendelő jogai és kötelezettségei**
   1. Megrendelő a Vállalkozó által vállalt kötelezettségnek megfelelő teljesítését – akár saját maga, akár megbízottja útján – folyamatosan és bármikor ellenőrizheti, ez a tevékenység azonban a Vállalkozót a feladat teljesítésében nem gátolhatja.
   2. Vállalkozó köteles az ellenőrzéskor a Megrendelő képviseletében eljáró személynek minden, a munkára, vagy annak körülményeire vonatkozó információt feltétel nélkül és azonnal megadni.
4. **Minőség, minőségbiztosítás**
   1. A Vállalkozó a műszaki előírásokban, illetve ahol a vonatkozó szabványok előírásai a mértékadóak, az azokban meghatározott legmagasabb minőségi szinthez tartozó teljesítést vállal.
   2. A megrendelői jóváhagyás a Vállalkozó teljes körű felelősségét nem csökkenti.
   3. A munkálatok megrendelői jóváhagyás nélkül nem kezdhetők meg. A megrendelői felülvizsgálat azonban nem mentesíti a Vállalkozót az egyébként szükséges jóváhagyások beszerzése alól.
   4. A Vállalkozó kötelezettséget vállal arra, hogy a minőségbiztosítás ügyét kiemelten kezeli és ezt alvállalkozóitól is megköveteli. A velük kötendő szerződésekben hasonló értelmű feltételeket szab, és intézkedéseivel általában a megrendelői bizalom erősítésére és a nem megfelelés kockázatának csökkentésére törekszik.
   5. Vállalkozó a munkavégzés során köteles a meglévő építmények, burkolatok állagmegóvásáról gondoskodni. A rongálásokból eredő hibák kijavítása a Vállalkozó feladata, amelyeket térítésmentesen köteles a műszaki átadás – átvételi eljárás megkezdéséig végrehajtani.
5. **Felelősségbiztosítás**
   1. A Vállalkozó felelősséggel tartozik a szerződésben vállalt munkáért a munka megkezdésétől a teljesítés napjáig, és azon túl is a garancia és a szavatosság szabályai szerint.
   2. A Vállalkozó köteles a Megrendelőt minden olyan veszteséggel és követeléssel szemben biztosítani, amely harmadik személynek okozott személyi sérülések és dologi károk, valamint az ezekre visszavezethető vagyoni károk következtében jelentkeznek.
   3. Az előzőekben felsorolt kockázatok csökkentése érdekében a Vállalkozó köteles (legalább a szerződés megszüntét követő 30. napig hatályos) felelősségbiztosítási szerződést kötni a következő feltételekkel.

A biztosításnak ki kell terjednie:

* harmadik személyek személyi sérüléseire és tárgyrongálási káraira,
* kereszt-felelősségbiztosításra a Vállalkozó és a Megrendelő részére az alvállalkozókra is kiterjesztve,
* üzemi baleset felelősségbiztosítására
  1. Amennyiben a Vállalkozó nem tesz eleget a biztosítási kötvényekben előírt feltételeknek, az a szerződés megszegésének minősül, és a szerződésszegés következményeit vonja maga után. A Vállalkozó felelősségbiztosításának a Vállalkozó hibájából történő megszűnése esetén Megrendelő jogosult a szerződéstől való azonnal elállásra.

1. **Alvállalkozók**

Vállalkozó legkésőbb a szerződés megkötésének időpontjában köteles a Megrendelőnek valamennyi olyan alvállalkozót bejelenteni, amely részt vesz a szerződés teljesítésében, és - ha a megelőző közbeszerzési eljárásban az adott alvállalkozót még nem nevezte meg - a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

A Vállalkozó a szerződés teljesítésének időtartama alatt köteles az ajánlatkérőnek minden további, a teljesítésbe bevonni kívánt alvállalkozót előzetesen bejelenteni, és a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

Vállalkozó tudomással bír arról, hogy a Kbt. 138. § (1) bekezdésének értelmében az alvállalkozói teljesítés összesített aránya nem haladhatja meg a Vállalkozó saját teljesítésének arányát, és a Kbt. 138. § (5) bekezdése értelmében a teljesítésben részt vevő alvállalkozó nem vehet igénybe saját teljesítésének 50%-át meghaladó mértékben további közreműködőt.

Amennyiben a szerződéskötés megkötésének időpontja után változik az alvállalkozók tervezett bevonási aránya, úgy Vállalkozó köteles azonnal és előzetesen értesíteni Megrendelőt az alvállalkozók személyében, adataiban, a fentiek szerinti bevonási arányaiban történt változásról. Vállalkozó saját teljesítését meghaladó alvállalkozói teljesítés esetén Megrendelő nem fogad be olyan nyilatkozatot, amely nincs összhangban a Kbt. 138. § (1) bekezdésével.

Az alvállalkozók munkavégzésének összehangolása a Vállalkozó feladata. Vállalkozó az alvállalkozók jogellenes magatartásáért úgy felel, mintha saját maga járt volna el.

1. **Teljesítési biztosíték**

A Vállalkozó kötelezi magát, hogy legkésőbb a szerződés Megrendelő által történő aláírásáig teljesítési biztosítékot szerez be és nyújt át a Megrendelőnek, a Megrendelő javára szóló, a Megrendelő számára elfogadható óvadékként az előírt pénzösszegnek az ajánlatkérőként szerződő fél fizetési számlájára történő befizetésével, átutalásával, pénzügyi intézmény vagy biztosító által vállalt garancia vagy készfizető kezesség biztosításával, vagy biztosítási szerződés alapján kiállított - készfizető kezességvállalást tartalmazó – kötelezvény formájában.

A teljesítési biztosíték megfelelő, ha

* az legalább a jelen szerződés számított nettó végösszegének 5%-áról szól,
* korlátozás nélküli és visszavonhatatlan,
* futamideje (érvényessége) a szerződés időtartama + 30 nap.

Fentieken túlmenően a bankgarancia levélnek, biztosítói kötelezvénynek tartalmaznia kell azt, hogy a bank illetve a biztosító kötelezi magát, hogy a megrendelő első írásbeli felszólítására, a Vállalkozó vagy bármely más személyes esetleges kifogásolását figyelmen kívül hagyva, a jogviszony vizsgálata nélkül, a bank, illetve a biztosító saját kötelezettsége alapján a megjelölt összeget azonnal kifizeti a Megrendelőnek.

A teljesítési biztosítékot a Kbt.-ben meghatározottak szerint kell teljesíteni. A teljesítési biztosíték készpénzben is nyújtható. A jelzett biztosíték teljesíthető a fentiekben meghatározott biztosíték összegének Megrendelő bankszámlájára az adott jogesemény bekövetkezéséig (szerződés hatálybalépése) való átutalással. A biztosíték visszafizetési határidejére a fenti pont szerinti bankgaranciára előírt határidőt követő első banki nap az irányadó. A biztosíték visszafizetésének feltétele a Megrendelő által kibocsátott hiteles teljesítés-igazolás, amely konkrét utasítást tartalmaz a biztosíték visszafizetésére.

1. **Vállalkozó kijelenti**
   1. a teljesítési garanciát …………….. formájában nyújtotta, és ennek hiteles igazoló példányát jelen szerződéshez csatolja. Megrendelő a szerződés aláírásával elismeri a teljesítési garancia meglétét.
2. **Szolgáltatási napló**
   1. A Vállalkozó a munkaterület átadás-átvételétől kezdve szolgáltatási naplót köteles folyamatosan, naprakészen vezetni és állandóan a Megrendelő számára hozzáférhető helyen tartani.
   2. A szerződő felek a naplóbejegyzésre meghatalmazott személyek nevét kötelesek a naplóban feltüntetni. A megállapítások, megjegyzések, kifogások, stb. bejegyzésére kizárólag a megnevezett személyek jogosultak.
   3. A Vállalkozó a bejegyzésekre három munkanapon belül a naplóban köteles válaszolni.
   4. Az alvállalkozói naplók bejegyzései a Megrendelő felé nem joghatályosak.
3. **A munka elvégzését igazoló eljárás**
   1. A Vállalkozó a folyamatosan vezetett szolgáltatási napló és a megvalósult (elvégzett) munka alapján a felmérési napló adatait ellenőrzi, és igazolja, hogy a felmérési napló szerinti munka – az esetlegesen menetközben elrendelt megrendelői módosításoknak megfelelően - hiány-, és hibamentesen I. osztályú minőségben elkészült.
4. **Jótállás:**
   1. Vállalkozó az általa végzett munkákra, valamint mindazon – már meglévő – szerkezetekre, helyszíni objektumokra, tárgyakra, növényekre, amelyeket a munkálatai érintenek, a vonatkozó jogszabályok szerinti maximális jótállást vállal, amely az adott munkafázis sikeres lezárásának napján kezdődik.
   2. A jótállási idő alatt Vállalkozó köteles:

* élet-, vagy balesetveszélyt jelentő hibák kijavítását azok tudomására jutását követő 2 órán belül,
* a működést akadályozó hibák kijavítását azok tudomására jutását követő 24 órán belül,
* a működést nem akadályozó hibák kijavítását azok tudomására jutását követő 15 naptári napon belül

megkezdeni, és folyamatos munkavégzéssel kijavítani.

**16.3.** A jótállási idő teljes tartama alatt élet- vagy balesetveszélyt okozó hiba esetén Vállalkozó köteles annak tudomására jutását követő 30 percen belül a vészhelyzet megszüntetéséről gondoskodni, vagy a területet lezárni, és őrzését biztosítani.

1. **Szerződésszegés**

**17.1.** A Vállalkozó szerződésszegést követ el, ha

* késedelmesen teljesít – beleértve a Megrendelő általi megrendelés végrehajtásának

csökkentett kapacitású megkezdését is,

* hibásan teljesít, mert a szolgáltatása nem felel meg a teljesítéskor a törvényben és e

szerződésben meghatározottaknak,

* a szerződés ellehetetlenül olyan okból, amelyért a Vállalkozó felelős.

**17.2.** Szerződésszegés esetén a szerződéses kötelezettségek fennállásának teljes időtartama alatt a Vállalkozó az alábbi kötbérek megfizetését vállalja:

**Késedelmi kötbér:**

* Amennyiben a Vállalkozó az eseti megrendelésben meghatározott teljesítési határidők tekintetében késlekedik (beleértve a Megrendelő általi megrendelés végrehajtásának csökkentett kapacitású megkezdését is), úgy a Megrendelő késedelmi kötbér igényt érvényesíthet, amelynek mértéke az esetenként meghatározott feladat (eseti megrendelés) nettó ellenértékének … %-a/nap (ajánlat szerint).

**Hibás teljesítési kötbér:**

Amennyiben a Vállalkozó az eseti megrendelésben meghatározott szolgáltatásait nem a szerződés rendelkezéseinek megfelelően, hibásan teljesíti, úgy a megrendelő hibás teljesítési kötbér igényt érvényesíthet. A Vállalkozó abban az esetben, ha a hibát az előírt határidőre nem javította ki vagy a hiányosságot nem orvosolja, és a Megrendelő a hibát mással kijavíttatja, vagy maga kijavítja, a Vállalkozó egyösszegű hibás teljesítési kötbér fizetésére köteles, amelynek mértéke az érintett szolgáltatásra eső vállalkozási díj nettó összegének 0,5 %-a/nap

**Meghiúsulási kötbér:**

Vállalkozó a vállalkozási szerződés neki felróható meghiúsulása esetére meghiúsulási kötbért köteles megfizetni, amelynek mértéke: a teljes nettó szerződéses ellenérték 20%-a.

**17.3.** A fentiek szerinti kötbér annak felmerülésekor lejárt pénzkövetelés, és Vállalkozó köteles azt számlájából levonni. Amennyiben a Vállalkozó a számlát nem ennek megfelelően állítja ki, az a szerződő felek megállapodása szerint jogosult késedelemnek minősül, amely a Megrendelő egyidejű (fizetési) késedelmét kizárja.

**17.4.** Megrendelő jogosult a fentiek szerinti kötbéreket, illetve a nem szerződésszerű teljesítésből adódó károkat a jelen szerződés aláírásával egyidejűleg a Megrendelő rendelkezésére bocsátott teljesítési biztosíték terhére érvényesíteni.

**17.5.** Megrendelő jogosult azonnali hatállyal elállni a szerződéstől, ha a Vállalkozó a Megrendelő felszólítására, a Megrendelő által kifogásolt, vagy hiányolt cselekményeket nem orvosolja, vagy nem pótolja a megadott határidőn belül.

**17.6.** A Megrendelő jogosult azonnali hatállyal elállni a szerződéstől, ha a Vállalkozó, vagy bármely alvállalkozója a munka kivitelezése során a foglalkoztatásra irányuló jogviszony létesítésére, bejelentésre vonatkozó és külföldiek foglalkoztatásával összefüggő kötelezettségekkel kapcsolatban jogerős közigazgatási, illetőleg bírósági határozatban megállapított jogszabálysértést követ el.

**17.7.** A Megrendelő jogosult elállni a szerződéstől, ha a Vállalkozó fizetésképtelenné válik, csődbe jut, vagy felszámolják. Ebben az esetben a Vállalkozó csak a szerződésszerűen elvégzett munka ellenértékének 70%-ára tarthat igényt azzal a feltétellel, hogy a Megrendelő a felmondástól számított 30 napon belül az elvégzett munka mennyiségét megállapítja és kiértékeli. Ha a Vállalkozó részéről egyúttal szerződésszegés is történt, akkor a Megrendelő az elszámolással egyidejűleg a szerződésszegésből eredő jogait is érvényesíti.

E bekezdés nem alkalmazható, ha az ellátásra okot adó eseményről való megrendelői tudomásszerzés időpontjában a szerződés teljesedésbe ment.

**17.8.** Mentesülnek a szerződő felek a szerződésszegés következményei alól, ha

- bizonyítják, hogy a késedelem a másik szerződő fél nem szerződésszerű teljesítésére vezethető vissza,

- bizonyítják, hogy kötelezettségeiket „vis major” esete miatt nem tudták teljesíteni. Vis Major esetén a kötelezettsége teljesítésében akadályozott szerződő fél a másik szerződő felet a vis major beálltáról és megszűnéséről haladéktalanul értesíteni köteles.

Nem mentesülnek a szerződő felek a nem, vagy nem szerződésszerű teljesítés következményei alól, ha az ugyan rendkívüli, előre nem látható körülményekre vezethető vissza, azonban ezen körülmények miatt a teljesítés nem vált lehetetlenné, csak akadályoztatta vagy megnehezítette azt.

**18. Szerződő felek képviselői**

**18.1.** A Vállalkozó köteles

- a munkavégzés helyszínén a munka teljes időtartama alatt nyilatkozatképes helyszíni képviselő jelenlétét biztosítani,

- helyszíni képviselője által biztosítani minden szükséges felügyeletet és irányítást a szerződéses munkák végzése során, valamint azt meghaladóan is annyi ideig, amennyit a Megrendelő szükségesnek tart a Vállalkozó kötelezettségeinek megfelelő teljesítése érdekében,

- a munka végzése során olyan képzett és tapasztalt vezetőket és irányítókat, továbbá szakképzett-, betanított- és segédmunkaerőt megfelelő létszámban biztosítani, amely a szerződés szerinti kötelezettségeinek megfelelő és időben történő elvégzéséhez szükségesek,

- meghatalmazott képviselőjét, alkalmazottját, alvállalkozóját, vele szerződéses kapcsolatban lévő bármely más személyt haladéktalanul eltávolítani és másik, a Megrendelő által jóváhagyott személlyel pótolni, ha a Megrendelő azt feladatai ellátására nem tartja megfelelőnek és erről a Vállalkozót, a kifogás indokait is megnevezve, írásban értesíti.

**18.2**. A Vállalkozó felelős műszaki vezetőjének

Neve:

Címe:

Telefon száma: +36/

Telefax: +36/

Meghatalmazásának köre a szerződés szerinti munkákkal kapcsolatban teljes körű.

**18.3.** A Megrendelő képviselője

Neve: Földházi Júlia

Címe: 1041 Budapest, István út 14.

Telefon száma: +36/30-210-8722

Telefax: +36/1-231-3149

**19.A szerződés módosítása**

**19.1.** Jelen szerződés módosítására vonatkozóan a Kbt. 141. §-a irányadó.

**19.2.** Szerződő Felek megállapodnak abban, hogy szerződésmódosítás esetén a közös nyilatkozatnak kizárólag a változásokra kell kiterjednie. Szerződésmódosítás esetén a közös nyilatkozatban nem érintett pontok hatálya nem változik.

**20. Egyéb megállapodások**

**20.1**. A Vállalkozónak átadott és az általa készített dokumentációk, információk, stb. a Megrendelő kifejezett, írásbeli hozzájárulása nélkül sem tovább nem adhatók, sem e szerződés teljesítésén kívül fel nem használhatók.

**20.2.** Továbbá a tilos a Megrendelő előzetes hozzájárulása nélkül az elvállalt, illetve a már folyamatban lévő munkákról adatokat vagy információkat harmadik fél részére kiszolgáltatni, azokról előadásokat tartani, videó-felvételt vagy kinyomtatott anyagot közzétenni.

**20.3.** A Vállalkozó köteles megakadályozni, hogy a munkavégzés során illetéktelen személyek a munkavégzésről vagy annak bármely körülményéről a munkaterületen, vagy annak környezetében bármilyen módon információt gyűjtsenek.

**20.4**. A Vállalkozónak mentesítenie kell a Megrendelőt minden olyan igénnyel és peres eljárással szemben, amely bármiféle szerzői jog, szabadalmi jog, védjegy, védett név, vagy egyéb védett jog megsértése miatt felmerülne.

**20.5.** A szerződést érintő kérdésekben a kapcsolattartás módja kizárólag cégszerűen aláírt levél.

**20.6.** A szerződés részeként, azzal összetartóan kezelendő az eljárást megindító felhívás, a dokumentáció és az ajánlat. Ellentmondás esetén az eljárást megindító felhívás és a dokumentáció és a vállalkozói ajánlat (ebben a sorrendben) a mértékadók.

**20.7.** Szerződő Felek tudomásul veszik, hogy a jelen szerződésben nem szabályozott kérdésekben a Ptk., valamint a Kbt., és végrehajtása tárgyában hatályba lépett rendeletek előírásai irányadóak.

**20.8.** Vállalkozó a munkavégzés során a munkavédelemről szóló 1993.évi XCIII. törvény és az 5/1993.(XII.26.) MüM rendelete a munkavédelmi törvény egyes rendelkezéseinek végrehajtásáról, valamint az Országos Tűzvédelmi Szabályzatról szóló 54/2014 (XII.5.) BM rendelet rendelkezéseit köteles maradéktalanul betartani és betartatni. Vállalkozó – a Megrendelő ez irányú koordinációs jogainak figyelembevételével – saját tevékenységi körében gondoskodik a rá vonatkozó munkavédelmi és tűzvédelmi rendszabályok betartásáról, ezen belül:

a.) az előzetes és ismétlődő, valamint a rendkívüli munkaköri alkalmassági vizsgálatokról,

b.) a munkavédelmi és tűzvédelmi oktatások megtartásáról,

c.) a munkafolyamatokhoz szükséges védőeszközök használatáról,

d.) a munkafolyamatok rendszeres műszaki és biztonságtechnikai ellenőrzéséről,

e.) a munkabalesetek bejelentéséről, kivizsgálásáról és nyilvántartásáról

(a Megrendelő egyidejű értesítése mellett) .

Vállalkozó köteles gondoskodni a munkaterület rendjéről, tisztaságáról.

**20.9.** A Vállalkozó fokozottan ügyelni köteles a környezet védelméről rendelkező jogszabályok betartására, kiemelve az alábbiakat:

1995. évi LIII. tv: a környezet védelmének általános szabályairól

2012. évi CLXXXV. tv a hulladékról

2009. évi XXXVII. tv. az erdőről, az erdő védelméről és az erdőgazdálkodásról

2008. évi XLVI. törvény az élelmiszerláncról és hatósági felügyeletéről

306/2010 (XII.23) Kormányrendelet a Levegő védelméről

346/2008. (XII. 30.) Korm. rendelet a fás szárú növények védelméről

6/1990 (IV.12.) KÖHÉM rendelet Közúti járművek forgalomba helyezésének és forgalomban tartásának feltételeiről

123/1997 (VII.18.) Kormányrendelet Vízbázisok, vízellátást szolgáló berendezések védelméről

225/2015 (VIII.7.) Kormányrendelet A veszélyes hulladékkal kapcsolatos egyes tevékenységek részletes szabályairól

Budapest Főváros IV. kerület Újpest Önkormányzata Képviselő-testületének 17/2015. (V.29.) önkormányzati rendelete a közösségi együttélés alapvető szabályairól, valamint ezek elmulasztásának jogkövetkezményeiről

**20.10.** Vállalkozó vállalja, hogy a szerződés keretein belül csak bejelentett, a hatályos munkaügyi törvények, előírások szerint alkalmazott munkavállalókkal végezteti el a munkákat. Vállalkozó vállalja, hogy a szerződés keretein belül végzett munkákat érvényes gépkezelői jogosultsággal rendelkező munkavállalókkal végezteti el. Vállalkozó köteles láthatósági mellényt és a jogszabályokban előírt védőfelszerelést dolgozóival viseltetni. Megrendelő jogosult a munkát beszüntettetni, amennyiben ezek hiányáról győződik meg. Vállalkozó a szerződés keretein belül foglalkoztatott munkáltatói számára nem engedélyezi szeszes italok és/vagy tudatmódosító szerek fogyasztását. Az ilyenek hatása alatt álló dolgozókat a Vállalkozó azonnali hatállyal a munka alól felmenti. Megrendelő jogosult a munkát beszüntettetni, amennyiben szeszes italok és/vagy tudatmódosító szerek hatása alatt álló dolgozó munkavégzését tapasztalja.

**20.11.** Vállalkozó képviseletében eljáró aláíró kijelenti, hogy az általa képviselt szervezet a nemzeti vagyonról szóló 2011. évi CXCVI. törvény 3. § (1) bek. szerint átlátható szervezetnek minősül. Kijelenti továbbá, hogy amennyiben ezen állapotában változás történik, azt haladéktalanul közli Megrendelővel.

* 1. A Megrendelő jogosult és egyben köteles a Szerződést felmondani - ha szükséges, olyan határidővel, amely lehetővé teszi, hogy a Szerződéssel érintett feladata ellátásáról gondoskodni tudjon -, ha
* a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;
* a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.

**20.13**. Megrendelő a 136. § (1) bekezdése alapján előírja, hogy Vállalkozó

a) nem fizethet, illetve számolhat el a szerződés teljesítésével összefüggésben olyan költségeket, amelyek a 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a Vállalkozó adóköteles jövedelmének csökkentésére alkalmasak;

b) a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és a 143. § (3) bekezdése szerinti ügyletekről a Megrendelőt haladéktalanul értesíti.

**20.14.** Jelen szerződés elválaszthatatlan része a Vállalkozó mint a közbeszerzés során nyertes ajánlattevő ajánlata, a közbeszerzési ajánlati felhívás, és a közbeszerzési dokumentumok, valamint a közbeszerzés teljes (kiegészítő tájékoztatás, felvilágosítás kérés stb.) anyaga.

Budapest, 2016. … hó … nap

…………………………… ………………………….

Megrendelő Vállalkozó